કલ્પના ના મગજમાં આ બધુ સાગમટે ઉમટી આવ્યું. બેઠી હતી તો કપડાં ની ગડી વાળવા પણ મન વર્ષો જુની વાતો ઉકેલીને બેઠુ હતું. એક કંપાઉન્ડર્ની છોકરી ડોક્ટર બની શકે એવુ સ્વપનું પણ બહેને જ બતાવ્યું હતું ને? આજ સુધી બહેન સાથે સંબંધોમાં ક્યારેય બહેને ક્યાં કોઇ અપેક્ષા રાખી હતી પણ આજે બહેને કલ્પના પાસે કંઇક માંગ્યુ હતું. બહેને જે કાઇ કહ્યું તેમા કલ્પનાનું વિશ્વ ઉપર-તળે થઇ ગયુ હતું.છોકરાઓ માટે જે ગજા બહારના સ્વપ્નાં જોયા હતા એ સ્વપ્ના સાકાર કરવા માટે ગજા બહારની ઉડાન માગી હતી. આમ તો બહેનનો પડતો બોલ ઝીલ્યો હતો કલ્પના અને ભરતે .પણ આજની વાત જ જુદી હતી. બહેનની વાત સાંભળીને શૂન્યમસ્ક કલ્પના કોઇ જવાબ આપ્યા વગર જ દવાખાનામાંથી નીકળી ગયી હતી પણ બહેનને વિશ્વાસ હતો કે આજે નહી તો કાલે ય કલ્પના પોતાની વાત ને મંજૂરીની મહોર મારીને જ આવશે.